lena leasaítear Rialachán (AE) 2020/2222 ó Pharlaimint na hEorpa agus ón gComhairle a mhéid a bhaineann leis an mbonneagar trasteorann a nascann an tAontas agus an Ríocht Aontaithe trí Nasc Seasta Mhuir nIocht

MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Chun an nascacht idir an tAontas agus an Ríocht Aontaithe ag deireadh na hidirthréimhse dá dtagraítear in Airteagal 126 den Chomhaontú um Tharraingt Siar a áirithiú, mheas reachtóir an Aontais go bhfuil sé fíorthábhachtach go leanfaidh na gnóthais iarnróid atá bunaithe agus ceadúnaithe sa Ríocht Aontaithe de bheith ag oibriú trí Nasc Seasta Mhuir nIocht.

Chuige sin, agus chun a chur ar a chumas don Bhallstát lena mbaineann na bearta is gá a dhéanamh chun nascacht a áirithiú i gcomhréir le dlí an Aontais, le Rialachán (AE) 2020/2222 ó Pharlaimint na hEorpa agus ón gComhairle, cuirtear síneadh go dtí an 30 Meán Fómhair 2021 le tréimhse bhailíochta na gceadúnas arna n‑eisiúint ag an Ríocht Aontaithe faoi Threoir 2012/34/AEd’oibreoirí iarnróid atá bunaithe ina críoch, mar aon le tréimhse bhailíochta na gceadúnas sábháilteachta arna n‑eisiúint ag an gCoimisiún Idir-Rialtasach do na gnóthais sin faoi Threoir 2004/49/CE, Coimisiún arna bhunú de bhun Airteagal 10 den Chonradh idir Ríocht Aontaithe na Breataine Móire, Tuaisceart Éireann agus Poblacht na Fraince maidir le tógáil agus oibriú Nasc Seasta Mhuir nIocht a dhéanann lamháltóirí príobháideacha, arna shíniú in Canterbury an 12 Feabhra 1986 (‘Conradh Canterbury’).

Le Rialachán (AE) 2020/2222, cuireadh síneadh le tréimhse bhailíochta an údaraithe sábháilteachta le haghaidh bhainisteoir bonneagair Nasc Seasta Mhuir nIocht arna heisiúint ag an gCoimisiún Idir-Rialtasach sin go dtí an 28 Feabhra 2021.

An 10 Samhain 2020, chuir an Fhrainc in iúl don Choimisiún go raibh sé ar intinn aici dul i mbun caibidlíochta maidir le comhaontú trasteorann leis an Ríocht Aontaithe de bhun Airteagal 14(3) de Threoir 2012/34/CE arb é is cuspóir dó a cheadú do ghnóthais iarnróid atá bunaithe agus ceadúnaithe sa Ríocht Aontaithe úsáid a bhaint as an mbonneagar trasteorann a nascann an tAontas agus an Ríocht Aontaithe trí Nasc Seasta Mhuir nIocht chomh fada le stáisiún agus críochfort trasnaithe teorann Calais-Fréthun (an Fhrainc), gan ceadúnas a fháil faoi Threoir 2012/34/AE ó údarás ceadúnúcháin de chuid an Aontais. Tar éis an chaibidlíocht maidir leis an gcomhaontú trasteorann sin a thabhairt i gcrích, cuireadh an dréacht-téacs in iúl don Choimisiún an 1 Meitheamh 2021.

An 15 Meitheamh 2021, chuir an Fhrainc in iúl don Choimisiún go raibh sé ar intinn aici dul i mbun caibidlíochta maidir le comhaontú trasteorann leis an Ríocht Aontaithe de bhun Airteagal 10(9) de Threoir (AE) 2016/798 arb é is cuspóir dó a cheadú do na gnóthais iarnróid sin úsáid a bhaint as an mbonneagar sin chomh fada leis an stáisiún agus críochfort trasnaithe teorann sin, gan deimhniú sábháilteachta aonair a fháil ón Aontas i gcomhréir leis an Treoir sin. Táthar ag súil go dtabharfar an chaibidlíocht ar an gcomhaontú trasteorann seo chun críche i gcaitheamh mhí Lúnasa 2021.

Tá gá le breis ama chun na nósanna imeachta foirmiúla a cheanglaítear faoi dhlí an dá Pháirtí a thabhairt chun críche maidir le cur i bhfeidhm sealadach nó teacht i bhfeidhm na gcomhaontuithe sin. Táthar ag súil go gcuirfear síneadh leis na nósanna imeachta sin go dtí an 30 Meán Fómhair 2021, 6 mhí tar éis dháta éaga na mbeart teagmhasachta atá i bhfeidhm faoi láthair.

Is ionstraimí iomchuí iad an dá chomhaontú trasteorann chun cuspóirí Rialachán (AE) 2020/2222 a ghnóthú, eadhon leanúnachas oibríochtaí na n‑oibreoirí iarnróid lena mbaineann a áirithiú. Mar sin féin, mura gcuirtear síneadh lena dtréimhse bhailíochta ionas gur féidir na comhaontuithe sin teacht i bhfeidhm nó a chur i bhfeidhm go sealadach, ní bheidh ceadúnais agus deimhnithe sábháilteachta na n‑oibreoirí iarnróid thuasluaite bailí a thuilleadh ón 30 Meán Fómhair 2021 agus tiocfaidh deireadh le hoibríochtaí, rud a chuirfidh isteach go mór ar iompar paisinéirí agus lasta trasna Nasc Seasta Mhuir.

Dá bhrí sin, is é leas an Aontais é síneadh a chur le tréimhse bhailíochta na ndeimhnithe agus na gceadúnas sin go dtí an 31 Márta 2022.

•Comhsheasmhacht le forálacha beartais atá sa réimse beartais cheana

Tá an togra seo ceaptha a bheith ina lex specialis, lena rachfar i ngleic le cuid de na himpleachtaí a bheidh ann ós rud é nach bhfuil feidhm ag dlí an Aontais a thuilleadh maidir leis an Ríocht Aontaithe agus ós rud é, mura bhforáiltear a mhalairt, nach mbeidh na deimhnithe agus na húdaruithe arna n‑eisiúint ag an gCoimisiún Idir-Rialtasach bailí a thuilleadh faoi dhlí an Aontais amhail ón 30 Meán Fómhair 2021. Is amhlaidh atá i gcás ceadúnais oibríochta arna n‑eisiúint ag údarás ceadúnúcháin na Ríochta Aontaithe. Tá an síneadh atá beartaithe teoranta go docht don mhéid is gá chuige sin, ionas nach gcuirfear isteach go mór ar oibríochtaí trasteorann agus tá sé ceaptha freisin gan feidhm a bheith aige ach ar feadh tréimhse teoranta ama. Leanfaidh forálacha ginearálta Threoir (AE) 2016/798, lena ndearnadh Treoir 2004/49/CE, mar aon le Treoir 2012/34/AE, a aisghairm, d’fheidhm a bheith acu cé is moite de sin. Ar an gcaoi sin tá an togra seo go hiomlán comhsheasmhach leis an reachtaíocht atá ann cheana.

•Comhsheasmhacht le beartais eile de chuid an Aontais

Baineann an togra le sábháilteacht agus nascacht iarnróid, lena gcomhlánaítear Treoir (AE) 2016/798, lena ndearnadh Treoir 2004/49/CE mar aon le Treoir 2012/34/AE a aisghairm. Is é an rún atá ag an méid sin leanúnachas na seirbhísí iarnróid trasteorann leis an Ríocht Aontaithe a áirithiú tar éis an 30 Meán Fómhair 2021.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é is bunús dlí don togra seo Airteagal 91(1) den Chonradh ar Fheidhmiú an Aontais Eorpaigh (CFAE).

•Coimhdeacht (maidir le hinniúlacht neamheisiach)